În primăvara acestui an prezentam mărturii și imagini șocante din zona Izvoare, unde mai mulți gospodari s-au plâns că un animal sălbatic, extrem de feroce, le atacă gospodăriile și le-a omorât zeci de animale (click aici și aici pentru articole). Pe parcursul ultimelor două luni nu s-au mai semnalat cazuri de animale ucise, cu toate că autoritățile nu au luat niciun fel de măsuri, iar „fiara” nu a fost nici până în prezent identificată în mod oficial.

Localnicii s-au mai liniștit și ei, până în seara zilei de marți, 16 august, când o femeie a observat pe strada Școlii, chiar în poarta casei un animal care nu părea a fi nici câine, nici porc, după cum spunea altcineva.

„Când m-am ridicat de pe terasă m-am întrebat – Oare ce câine așa mare avem noi în sat?. Un câine mi s-a părut că era, bătea lumina becului din stradă. Apoi am zis, stai așa, că nu e câine. Avea piciorul cât mâna mea, plus laba, șoldurile, capul mare, corpul de culoare bej deschis… Și am realizat, așa, că acesta este un leu… O leoaică, altă explicație nu am. Mergea frumos pe acolo, câinii lătrau, și a luat-o pe drum la vale. La cine să sun, că nu mă crede nimeni?!”, a declarat o localnică.

Animalul a fost văzut și de alți localnici, în aceeași seară. Tot în aceste zile, la câteva case mai încolo, alt localnic a găsit pe pământul proaspăt plouat din spatele casei niște urme de animal care în mod cert nu erau de câine, ci cel mai probabil de felină de dimensiuni medii.

Dincolo de specia de care aparține acest animal, este cert că pericolul nu a fost depășit iar oamenii se tem pentru siguranța lor și a copiilor lor.

„Eu stau tot la Izvoare și vă spun sincer că mi-e frica pentru integritatea copilului meu care pe înserat face ture cu bicicleta. Trebuie făcut ceva URGENT!!! O să luăm legătura cu autoritățile, dar mi-e frica de delăsare. De aceea trebuie făcut și public.”, a declarat un localnic.

Gura străzii din zona satului Izvoare spune că un interlop care ar avea casă în apropiere, într-o zonă cunoscută de localnici sub numele de IVV, ar avea în curte animale exotice și este foarte posibil ca unul să fi scăpat mai de mult. Noi am încercat să identificăm această proprietate cu animale exotice în curte, dar nu am găsit absolut nimic.

Nicio instituție din județul Neamț nu s-a pronunțat oficial în legătură cu natura animalului care omoară orătăniile din curțile oamenilor din Izvoare de luni de zile, ceea ce face ca starea de panică din zonă să se amplifice de la o zi la alta.

M.I./I.R.